भिड़ंत से पलटियां खाती हुई खंती में गिरी, छत उड़ गई; 15 घायल
जालौन से बड़ी खबर है। यहां बारातियों से भरी बस को अज्ञात वाहन को टक्कर मार दी। हादसे में 5 लोगों की मौत हो गई। जबिक 15 से अधिक लोग घायल हो गए हैं। बस में 40 बराती सवार थे। घटना माधौगढ़ कोतवाली क्षेत्र की है।
जालौन में 40 बारातियों से भरी बस को डंपर ने टक्कर मार दी। टक्कर से बस पटलियां खाती हुई सड़क किनारे खंती में जा गिरी। हादसे में 5 लोगों की मौत हो गई। जबकि 15 से अधिक बाराती घायल हैं। हादसा इतना भीषण था कि टक्कर के बाद बस की छत अलग होकर सड़क की दूसरी साइड में जाकर गिरी। कई बाराती झटके में बाहर आकर गिर गए। घटना माधौगढ़ कोतवाली क्षेत्र की है। हादसा रात करीब 2 बजे हुआ।
सबसे पहले हादसे की 5 तस्वीरें देखिए...
दो बेटों की एक घर में गई थी बारात
बताया जा रहा है कि मडैरा के रहने वाले मूलचरण पाल के दो बेटे सुनील और प्रमोद की शादी रामपुरा के रामधनी की दो बेटी संध्या और उपासना से तय हुई। शनिवार रात शादी में शामिल होकर सभी बाराती वापस बस से लौट रहे थे। बस (MP 30 P 1127) गोपालपुरा के पास पहुंची थी, तभी सामने से अज्ञात वाहन ने टक्कर मार दी। हादसे के बाद मौके पर चीख पुकार मच गई। अंधेरा होने के चलते काफी देर तक बारातियों को मदद नहीं मिल पाई। बाद में स्थानीय लोगों और राहगीरों ने इसकी सूचना पुलिस को दी।
क्रेन से बस को खंती से बाहर निकाला
मौके पर पहुंची पुलिस ने कड़ी मशक्कत से बस मे फंसे लोगों को रेस्क्यू कर बाहर निकाला। इलाज के लिए माधौगढ़ सामुदायिक स्वास्थ्य केंद्र में भर्ती कराया। वहां डॉक्टरों ने कुलदीप सिंह (36) रघुनन्दन (46), सिरोभान (65), करन सिंह (34) और विकास (32) को मृत घोषित कर दिया।
जबकि अन्य कई की हालत नाजुक होने पर उन्हें उरई मेडिकल कॉलेज के लिए रेफर कर दिया। डीएम चांदनी सिंह हादसे में घायल लोगों का हालचाल जानने मेडिकल कॉलेज पहुंची। रविवार सुबह क्रेन के जरिए बस को खंती से बाहर निकाला गया। बस में अब सिर्फ ढांचा बचा है।
डंपर ने सामने से मारी टक्कर: प्रत्यक्षदर्शी
प्रत्यक्षदर्शी रवीन्द्र सिंह ने बताया, "हम लोग बारात गए हुए। रात को खाना नाश्ता करने के बाद वहां से निकले। बस धीरे-धीरे चल रही थी। रास्ते में दूसरी तरफ से एक डंपर आ रहा था। जो काफी तेज था। उसी से बस की टक्कर हो गई। मैं हल्की नींद में था। तेज झटका लगा फिर चीख-पुकार मच गई। मरने वालों में 3 लोग हमारे गांव के हैं। बस और कंडक्टर की भी मौत हो गई।"
ड्राइवर की साइड वाले सभी लोग घायल
एक अन्य प्रत्यक्षदर्शी राम स्वरूप ने बताया, "मेरे गांव के मूलचरण पाल के दो बेटों की शादी थी। उसी में हम लोग गए थे। बारात लौटते समय रात 2 बजे के करीब तेज रफ्तार डंपर ने टक्कर मार दी। बस में 35 से 40 लोग सवार थे। टक्कर इतनी जोरदार थी कि ड्राइवर की साइड पूरी तरीके से क्षतिग्रस्त हो गई। बस एकदम से बंद हो गई थी। ड्राइवर की मौके पर मौत हो गई। ड्राइवर साइड वाले सारे लोग घायल हैं।"
टक्कर के बाद वाहन फरार
एसपी डॉ. ईरज राजा भी हादसे की सूचना पर मौके पर पहुंचे। उन्होंने बताया कि रात 2 बजे हमें हादसे की सूचना मिली। इसके बाद एम्बुलेंस और पुलिसकर्मियों को भेजा गया। शवों को पंचनामा भरकर पोस्टमॉर्टम के लिए भेजा जा रहा है। हादसे के बाद जिस वाहन ने टक्कर मारी है। उसका चालक उसे लेकर भाग गया। आसपास लगे सीसीटीवी से जांच की जा रही है।
हादसे ये लोग हुए घायल
हादसे में ब्रजेश पुत्र किशोर (40), अशोक पुत्र भोगीलाल (42), विजय पुत्र राजाराम (40), लालता पुत्र राजेंद्र पाल (42), वीर सिंह (37) पुत्र गोपी, शिवशंकर (58) ​​​​​​​पुत्र छोटे, सुंदर (38) पुत्र लाल सिंह, कल्लू (40)​​​​ ​​​पुत्र सीताराम, शिव सिंह (44)​​​​​​​ पुत्र भानु, महिपाल (58)​​​​​​​ पुत्र मंगल, लाल (65)​​​​​​​ पुत्र काशी प्रसाद घायल हो गए। इसके अलावा, गुड्डू, उदय, जितेंद्र सिंह, सुल्तान, राजेंद्र, लालू पाल भी जख्मी हुए हैं।
ये भी पढ़ें..
सेक्टर मजिस्ट्रेट की गाड़ी ने 4 को रौंदा:अमरोहा में पति-पत्नी और 2 बच्चों की मौत; एक ही बाइक पर सवार था परिवार
मरोहा में गुरुवार की देर शाम सेक्टर मजिस्ट्रेट की गाड़ी और एक बाइक की जोरदार टक्कर हो गई। हादसे में बाइक सवार एक ही परिवार की 2 बच्चियों और पति-पत्नी की मौके पर ही मौत हो गई। एक मासूम को भी गंभीर चोट आई है। बोलेरो और बाइक में आमने-सामने की टक्कर हुई थी। बोलेरो में मतपेटी रखी हुई थी। यहां पढ़ें पूरी खबर